ఇక చౌకగా బ్యాంకు రుణాలు
- తగ్గనున్న వడ్డీరేట్లు
- శ్రీకారం చుట్టిన ఎస్‌బీఐ
- ఆదే బాటలో హెచ్‌డీఎఫ్‌సీ ఐసీఐసీఐ
- మిగతా బ్యాంకులూ రేపోమాపో..
            కోల్‌కతా: పేదలకు, మధ్యతరగతి వారికి కొంత వెసులుబాటు కలిగే వార్త. ఇక బ్యాంకుల్లో  రుణాలు చౌక వడీ ్డరేట్లకు లభించనున్నాయి. దీనికి తోడు ఈఎంఐల భారం కూడా కొంత మేర తగ్గనుంది.పరపతి విధాన సమీక్ష సందర్భంగా రెండు సార్లు తాము వడ్డీరేట్లను సవరిచినప్పటికీ ఆ ఫలాలు సామాన్యుడికి ఎందుకు అందడం లేదంటూ ఆర్‌బీఐ మంగళవారం బ్యాంకులను సూటిగా ప్రశ్నించిన సంగతి తెలిసిందే. వడ్డీరేట్ల తగ్గించాలంటూ ఆర్‌బీఐ మరోమారు సూచించిన నేపథ్యంలో ఒక్కో బ్యాంకు ఆ దిశగా అడుగులు వేస్తున్నాయి. దేశీయ బ్యాంకింగ్‌ దిగ్గజం స్టేట్‌ బ్యాంక్‌ ఆఫ్‌ ఇండియా (ఎస్‌బీఐ) మంగళవారం రుణాల బేస్‌ రేట్‌ (కనీస రుణ రేటు)ను 15 బేసిస్‌ పాయింట్ల మేర తగ్గించి 9.85 పాయింట్లగా ప్రకటించింది. ఈ వడ్డీరేట్ల తగ్గింపు ఏప్రిల్‌ 10 నుంచి అమలులోకి వస్తుందని బ్యాంకు తెలియజేసింది. ఆర్‌బీఐ పిలుపు మేరకు వడ్డీరేట్లను సవరించిన మొదటి బ్యాంకుగా ఎస్‌బీఐ నిలిచింది. దీంతో ఇక చౌకగా ఇంటి రుణాలు, వాహన రుణాలు లభించనున్నాయి. ఈ బ్యాంకుల బాటలోనే సాగేందుకు మరి కొన్ని బ్యాంకులు కూడా రంగం సిద్ధం చేసుకుంటున్నట్లు సమాచారం ఆయా బ్యాంకులు రెండు, మూడు రోజుల్లో తమ విధానాన్ని ప్రకటించే అవకాశం ఉందని నిపుణులు చెబుతున్నారు. పోటీ నేపథ్యంలో ప్రయివేటు, ప్రభుత్వ బ్యాంకులు దిగివచ్చి సామాన్యులకు వడ్డీరేట్ల తగ్గింపు ఫలాలను అందించాల్సిందేనని నిపుణులు అంటున్నారు.
హెచ్‌డిఎఫ్‌సి: మరోవైపు హెచ్‌డిఎఫ్‌సి బ్యాంకు కూడా వడ్డీరేటును సవరించింది. ఎస్‌బీఐ బాటలోనే ఈ బ్యాంకు కూడా తన రుణాల బేస్‌రేట్‌ను 15 బేసిస్‌ పాయింట్ల మేర కుందించింది. దీనికి తోడు కొన్ని రకాల డిపాజిట్లపై వడ్డీరేట్లను 25 బేసిస్‌ పాయింట్ల మేర తగ్గిస్తున్నట్లు బ్యాంకు తెలిపింది. ఈ తగ్గింపు ఈ నెల 13 నుంచి అమలులోకి వస్తుందని బ్యాంకు వెలువరించింది.
బాటలో ఐసీఐసీఐ: దేశంలో అతిపెద్ద ప్రైవేటు బ్యాంకింగ్‌ సంస్థ ఐసీఐసీఐ కూడా వడ్డీరేట్ల తగ్గింపునకు ముందుకు వచ్చింది. రుణాల బేస్‌ రేట్‌ (కనీస రుణ రేటు)ను 25 బేసిస్‌ పాయింట్ల మేర తగ్గించి 9.75 పాయింట్లగా నిర్ణయించింది. వచ్చే శుక్రవారం నుంచి ఈ తగ్గింపు అమలులోకి వస్తుందని బ్యాంకు తెలిపింది.
మీ స్నేహితులకు రికమెండ్ చెయ్యండి